Наш пианист ще изпълни всички унгарски рапсодии от Ференц Лист във Виена

Българският пианист Мартин Иванов ще изпълни всички 19 унгарски рапсодии от Ференц Лист. Това ще се случи на 15-ти ноември във Виена, а произведенията ще прозвучат само в една концертна вечер, предаде „БНР“.

Събитието ще се проведе в популярния Музикален салон на “Bank Austria“ – красива барокова концертна зала в центъра на града. Неговата съпруга – цигуларката Мария Рамалчанова, която е и мениджър на Иванов, разказва, че подобно нещо не се е случвало от около 30-40 години. Или поне няма регистрирано такова мероприятие.

Пианистът. Снимка: Фейсбук, Martin Ivanov

Щастливи са, че Мартин ще представи една виртуозна програма, за която се изисква много талант, музикалност и работа. Обстановката ще бъде разчупена, а инструментът ще бъде в центъра на помещението. Така публиката ще има по-голям визуален контакт с изпълнителя.

Организаторът допълни, че са насочили вниманието си и към критици, колеги и диригенти, за да оценят уникалността на проекта. Според нея Мартин пише история и това са обективните факти.

Творецът обяснява, че детството му е свързано с голяма част от тези произведения. Слушал ги е в различни интерпретации или ги е изпълнявал самият той. Сега ги е записал и предстои да излязат в четвъртия му албум. И допълва:

Този проект е с изключителна техническа трудност, огромно предизвикателство е за мен и много се вълнувам. Това събитие е и повод да отбележа 10 години, откакто живея и развивам своята кариера във Виена.

Материалът Наш пианист ще изпълни всички унгарски рапсодии от Ференц Лист във Виена е публикуван за пръв път на Искра.бг.