Младите пианисти Хасан и Ибрахим тръгват на зимно турне

Обичаните от публиката и от музикалните критици пианисти Хасан и Ибрахим готвят зимно турне в навечерието на Коледните празници. Младите виртуози ще зарадват почитателите на класиката в четири града в страната – в родния им Шумен, в Плевен, Сливен и в Ямбол. Специалният им проект „Клавиртуозно” представя произведения на Фредерик Шопен и Ференц Лист, също и на Сергей Рахманинов, Морис Равел и Арам Хачатурян.

Първият концерт на Хасан и Ибрахим Игнатови ще бъде в Ямбол на 30 ноември, в зала „Съвременност” на Културно-информационен център „Безистен”.

Следващата спирка е в Шумен на 1 декември в зала „Проф. Венета Вичева”.

Музикалното пътешествие продължава на 4 на 5 декември, съответно в Сливен, зала „Зора” и в Плевен, зала „Катя Попова”. Концертите са с начален час 18:30.

Турнето на двамата музиканти се реализира по Проект „КЛАВИРТУОЗНО” – МУЗИКАЛНИ БИСЕРИ НА ПИАНО ОТ ХАСАН И ИБРАХИМ ИГНАТОВИ”, защитен от сдружение „Сити Арт Студио” пред Министерство на културата. Целта му е – от една страна да популяризира класическото изкуство сред родната публика, включително и сред младите хора, а от друга – да стимулира творческите изяви и разгърне потенциала на двамата пианисти.

Репертоарът от произведения на великите Лист и Шопен не е избран случайно. Той винаги се превръща в музикално „пиршество” за почитателите на клавирното изкуство. А Хасан и Ибрахим Игнатови са способни да го претворят по неподражаем начин. В програмата на концертите са включени още и творби на Сергей Рахманинов, Морис Равел и Арам Хачатурян.

Братята-близнаци вече се утвърдиха като имена сред най-талантливите български пианисти. Родени са на 15 декември 2003 г. в Шумен. Носители са на десетки награди от родни и чуждестранни конкурси. Представят България на дванадесетото издание на детския песенен конкурс „Евровизия“ в Малта, заедно с Крисия Тодорова, като песента им се класира на второ място. На 11-годишна възраст Хасан и Ибрахим Игнатови издават първия си самостоятелен сборник от авторски творби, като досега са издали общо три албума. В момента са студенти в консерваторията в Маастрихт, Нидерландия.

Проект „Клавиртуозно” – музикални бисери на пиано от Хасан и Ибрахим Игнатови” се реализира с финансовата подкрепа на Министерство на културата.

Материалът Младите пианисти Хасан и Ибрахим тръгват на зимно турне е публикуван за пръв път на Искра.бг.